
Σάββατο, 17 Οκτωβρίου 2026

ΔΕΛΤΙΟ ΤΥΠΟΥ

Εκδήλωση μικρής έκτασης πυρκαγιάς σε όχημα εντός Ε/Γ-Ο/Γ-Τ/Χ πλοίου στη Σύρο –Θάνατος λουόμενου στα Χανιά –Εντοπισμός 32 αλλοδαπών στο Φαρμακονήσι – Σύλληψη αλλοδαπών στην Πάτρα – Απαγόρευση απόπλου Ι/Φ σκάφους στη Λευκάδα 


Τις απογευματινές ώρες χθες, ενημερώθηκε η Λιμενική Αρχή της Σύρου για περιστατικό εκδήλωσης μικρής έκτασης πυρκαγιάς σε όχημα εντός του γκαράζ επιβατηγού-οχηματαγωγού-ταχυπλόου (Ε/Γ-Ο/Γ-Τ/Χ) πλοίου «EUROCHAMPION JET 2» σημαίας Κύπρου, κατά τη διάρκεια πλου από το λιμάνι της Μυκόνου προς το λιμάνι της Σύρου. Αμέσως, ενεργοποιήθηκε το τοπικό σχέδιο έκτακτης ανάγκης, ενώ η πυρκαγιά κατασβέστηκε πλήρως από μέλη του πληρώματος. Μετά τον κατάπλου του Ε/Γ-Ο/Γ-Τ/Χ,το εμπλεκόμενο όχημα εκφορτώθηκε με ασφάλεια με την συνδρομή οχήματος της Πυροσβεστικής Υπηρεσίας. Ακολούθως, διενεργήθηκε επιθεώρηση από μέλη του Τοπικού Κλιμακίου Επιθεώρησης Πλοίων (ΤΚΕΠ) στους χώρους του γκαράζ, κατά την οποία διαπιστώθηκε ότι η πυρκαγιά δεν είχε επεκταθεί σε παρακείμενα οχήματα ή σε άλλους χώρους του πλοίου, το οποίο κρίθηκε αξιόπλοο προς συνέχιση του προγραμματισμένου του δρομολογίου. Παράλληλα, στο σημείο κλήθηκε ασθενοφόρο όχημα του ΕΚΑΒ προκειμένου εξετάσει προληπτικά μέλη πληρώματος που συμμετείχαν στην κατάσβεση της πυρκαγιάς. Το πλοίο απέπλευσε προς το λιμάνι του Πειραιά με 383 επιβάτες, 59 οχήματα και 8 δίκυκλα Από το Λιμεναρχείο Σύρου που διενεργεί την προανάκριση συνελήφθησαν ο αλλοδαπός	οδηγός(υπήκοος Αλβανίας)και ο ημεδαπός ιδιοκτήτης του οχήματος, ηλικίας 40 και 45 ετών αντίστοιχα, για παράβαση του άρθρου 264 παρ. 2 του Π.Κ. «Εμπρησμός από αμέλεια». Από το συμβάν δεν υπήρξε τραυματισμός και θαλάσσια ρύπανση.
Διαθέσιμο φωτογραφικό υλικό έχει αναρτηθεί στο www.hcg.gr

*****

Τις μεσημβρινές ώρες χθες, ενημερώθηκε η Λιμενική Αρχή των Χανίων ότι ένας 57χρονος αλλοδαπός (υπήκοος Ουγγαρίας) ανασύρθηκε χωρίς τις αισθήσεις του στη θαλάσσια περιοχή «ΚΟΥΡΝΑ» Γεωργιούπολης Χανίων. Ο 57χρονος παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Ρεθύμνου, όπου διαπιστώθηκε ο θάνατός του. Από το Κεντρικό Λιμεναρχείο Χανίων που διενεργεί την προανάκριση, παραγγέλθηκε η διενέργεια νεκροψίας νεκροτομής στην Ιατροδικαστική Υπηρεσία Κρήτης.

*****
Τις πρωινές ώρες χθες, ενημερώθηκε η Λιμενική Αρχή της Λέρου για την ύπαρξη αλλοδαπών στο Φαρμακονήσι. Ακολούθησαν χερσαίες έρευνες από στελέχη του Κλιμακίου Ειδικών Αποστολών Λ.Σ.-ΕΛ.ΑΚΤ. του Φαρμακονησίου, τα οποία εντόπισαν συνολικά 32 αλλοδαπούς (24 άνδρες και 8 γυναίκες). Οι ανωτέρω μεταφέρθηκαν με Ναυαγοσωστικό (Ν/Γ) σκάφος Λ.Σ.-ΕΛ.ΑΚΤ. στο λιμάνι Λακκί της Λέρου. Τέσσερις γυναίκες εξ’ αυτών διεκομίστηκαν με ασθενοφόρο όχημα του ΕΚΑΒ στο Κρατικό Θεραπευτήριο-Κέντρο Υγείας Λέρου για παροχή ιατροφαρμακευτικής περίθαλψης, απ’ όπου εξήλθαν αυθημερόν. Ακολούθως, οι 32 αλλοδαποί οδηγήθηκαν στην Κλειστή Ελεγχόμενη Δομή του νησιού. Προανάκριση διενεργείται από το Λιμεναρχείο Λέρου.

*****
Τις μεσημβρινές ώρες χθες, συνελήφθησαν από στελέχη του Γραφείου Ασφάλειας της Λιμενικής Αρχής της Πάτρας ένας 32χρονος αλλοδαπός και μία 29χρονη αλλοδαπή (υπήκοοι Σενεγάλης) για παράβαση του άρθρου 24 παρ. 6 του Ν.5038/2023 («Κώδικας Μετανάστευσης») και του άρθρου 83 παρ. 1 του Ν.3386/05 («Παράνομη είσοδος-έξοδος από τη χώρα»), όπως αντικαταστάθηκε και ισχύει.
Ειδικότερα, σε έλεγχο που διενεργήθηκε στον επιβατικό σταθμό νότιου λιμένα Πατρών κατά τη διαδικασία φόρτωσης ενός επιβατηγού- οχηματαγωγού (Ε/Γ-Ο/Γ) πλοίου με προορισμό το εξωτερικό, ο 32χρονος κατείχε και επέδειξε, τόσο για τον ίδιο όσο και για λογαριασμό της 29χρονης, ταξιδιωτικά έγγραφα τα οποία ανήκουν σε άλλα πρόσωπα,, με σκοπό να μεταβούν παράνομα στο εξωτερικό. Επιπρόσθετα, κατά τον έλεγχο των εγγράφων στη βάση εφαρμογής SCHENGEN διαπιστώθηκε και για τα δύο το μέτρο «Καταχώρηση εγγράφου με σκοπό την κατάσχεση». Από το Κεντρικό Λιμεναρχείο Πάτρας που διενεργεί την προανάκριση, κατασχέθηκαν τα ανωτέρω ταξιδιωτικά έγγραφα .


*****

Τις μεσημβρινές ώρες χθες, ενημερώθηκαν οι Λιμενικές Αρχές της Λευκάδας και του Νυδρίου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ)του Αρχηγείου Λ.Σ.-ΕΛ.ΑΚΤ., για παροχή συνδρομής σε αγκυροβολημένο ιστιοφόρο (Ι/Φ) σκάφος σημαίας Γαλλίας με δύο αλλοδαπούς επιβαίνοντες (υπηκόους Γαλλίας)σε δυσχερή θέση, λόγω μηχανικής βλάβης, στη θαλάσσια περιοχή όρμου «ΓΕΡΟΛΙΜΝΙΩΝΑ» Καλάμου Λευκάδας. Αμέσως, στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το επιβατηγό- θαλάσσιο (Ε/Γ-Θ/Τ) ταξί «ΝΤΟΛΦΙΝ ΕΞΠΡΕΣ 1» Ν.Λ.379, προς παροχή συνδρομής. Στη συνέχεια, το Ι/Φ κατέπλευσε με την συνδρομή του Ε/Γ-Θ/Τα και με συνοδεία του ΠΛΣ , στο λιμάνι Μύτικα Αιτωλοακαρνανίας, όπου πρόσδεσε με ασφάλεια. Από το Λιμεναρχείο Λευκάδας, απαγορεύτηκε ο απόπλους του Ι/Φ σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα, ενώ από το συμβάν δεν αναφέρθηκε τραυματισμός και δεν διαπιστώθηκε θαλάσσια ρύπανση.

